Óløntir venjarar og leiðarar í føroysku ítróttarfeløgunum brúka tilsamans 449.682 tímar um árið. Hetta svarar til 265 ársverk Ítróttarleiðarar í Føroyum leggja arbeiði fyri nógvar milliónir eftir seg á hvørjum ári. Hetta vísir ein kanning, sum Ítróttarsamband Føroya hevur gjørt. Øll limafeløgini í ÍSF vórðu biðin um at gera upp hvussu nógvar tímar vórðu brúktir av sjálvbodnum til venjing og fyrisitingarligt arbeiði. Ein samanteljing av kanningini, grundað á svar frá 95 feløgum, vísir, at árliga verða brúktir 371.914 tímar av fólki, ið sjálvboðin taka sær av venjing og leiðara-arbeiði annars, meðan 77.768 tímar verða brúktir til fyrisitingarligt arbeiði í feløgunum. Um roknað verður við, at venjarar, liðleiðarar, formenn og nevndarlimir í føroysku ítróttarfeløgunum skuldu fingið t. d. 120 krónur um tíman fyri innsatsin, hevði teirra innsatsur kostað ikki minni enn 54 milliónur krónur. Sølvi Reinert Hansen, ÍSF-forseti, var greiður yvir, at ítróttarvenjarar og leiðarar leggja eitt stórt arbeiði eftir seg í Føroyum. –Vit vita, at tað verður gjørt eitt stórt sjálvboðið arbeiði kring landið. Leygardagar eru hópin av børnum við í ítróttarvirksemi í mestsum hvørjari bygd, og hvønn dag eftir skúlatíð verður runnið millum venjingar á ítróttarvallum og–hallum. –Men vit vistu ikki nágreiniliga hvussu nógvir tímar verða lagdir í hetta arbeiðið, og tí settu vit eina kanning í verk, sigur Sølvi Reinert Hansen og heldur fram:–Tað er júst tað sjálvbodna arbeiðið, sum er lívæðrin í ítróttinum. Um almennir myndugleikar skuldu goldið løn og fundarpening fyri allar tímarnar, høvdu teir ikki verið bótaførir. Hetta er samstundis eyðkennið hjá ítróttinum, tað at virka sjálvboðið, so onnur kunnu stuttleika sær í venjing og kappingum. –Teir heilsuligu og sosialu ágóðarnar av hesum virksemi kenna vit øll; men vit mugu ikki gloyma stóra týdningin, ið ítróttarfeløg hava fyri lokala samleikan, eins og landsliðini hava tað fyri samleikan hjá Føroyum sum tjóð, sigur Sølvi Reinert Hansen. Tølini í kanningini eru ein uppteljing av tí, ið lagt verður av tímum sjálvboðið úti í feløgunum. Løntir tímar eru ikki við í samanteljingini. Harafturat kemur eisini talið av óløntum tímum, ið brúktir verða, tá sersambondini undir ÍSF skipa fyri kappingum, skeiðum, fundum og øðrum. –Okkara vón við kanningini er, at landsmyndugleikar eins væl og kommunalir í størri mun fara at síggja virðið í sjálvbodna arbeiðinum. Besti máti at virðismeta hetta arbeiði er í samráð við ítróttin at skapa nøktandi karmar fyri virkseminum við ítróttaranleggum eins væl og við stuðli til virksemi. Eitt er vist, at hvør króna, ið verður løgd í ítróttin frá myndugleikum og privatum stuðlum, røkkur langt og kemur fleirføld aftur í virksemi, sigur Sølvi Reinert Hansen.